Noo de Käärsch sinn die Weibsleit heem s Middaaesse iwwermache, unn die Mannsleit sinn in die Wärtschaft, fa vorher noch e Schoppe Wein oder e Bier se trinke. De Parrer iss aa mettgang unn hatts Geld im Käärbsche nääwerm Altar stehn losse. Dort hatts jo wärklich nett kenne wegkomme  wer däät sich dann schun innerer Käärsch am Geld vegreife!  Wie de Parrer dann widder heemgang iss, wollters Geld ausem Käärbsche hole unn ins Parrhaus traan. Iwwer eemoo isser käässchmeerweiß woor:  s Käärbsche war nimmie doo! Er hat sich dumm unn däärmelisch gesucht unn alles uff de Kopp gestellt. Jeder Winkel hatter zisch Moo dorchgemacht, er iss zwische alle Bänk eromgerutscht; er hat ball ebbes an sich kriet  awwer s Geld war veschwunn! Unn irschend jemand hats misse geklaut hann!